turjo4nis/wikipedia-bn-dump-20250701 huggingface dataset:
হোয়াট’স ইটিং গিলবার্ট গ্রেপ

হোয়াট’স ইটিং গিলবার্ট গ্রেপ ( অর্থাৎ "গিলবার্ট গ্রেইপকে খাচ্ছে কী?") সুয়েডীয় পরিচালক লাসে হালস্ত্রোম পরিচালিত ইংরেজি ভাষার মার্কিন নাট্য চলচ্চিত্র। ১৯৯৩ সালে মুক্তিপ্রাপ্ত এই ছবিতে অভিনয় করেছেন জনি ডেপ ও লিওনার্ডো ডিক্যাপ্রিও। পিটার হেজেস রচিত একই নামের উপন্যাস থেকে ছবিটি নির্মীত হয়েছে। ছবির শ্যুটিং হয়েছে টেক্সাসের ম্যানরে।

কাহিনী সূত্র 
গিলবার্ট গ্রেইপ (জনি ডেপ) পরিবার সামলাতে খুব ব্যস্ত। তার বাবা নিরুদ্দেশ, মা অত্যধিক মোটা হয়ে পড়ায় স্বাভাবিকভাবে চলাচল করতে পারেন না, ছোট ভাই আর্নি (ডিক্যাপ্রিও) মানসিকভাবে অসুস্থ। বড় বোন এমি ঘরের সব কাজ করে, ছোট বোন এলেন অন্যান্য আট-দশটি কিশোরীর মতই উচ্ছল জীবন যাপন করে। গিলবার্ট একটি মুদির দোকানে কাজ করে। নিজের ভাইয়ের প্রতি তার টানই ছবিতে মুখ্য হয়ে উঠেছে। এর পাশাপাশি সামাজিক ও পারিবারিক সম্পর্কের অনেক দিকই এতে সুন্দরভাবে উঠে এসেছে।

অভিনয়ে 
 জনি ডেপ - গিলবার্ট গ্রেইপ
 লিওনার্ডো ডিক্যাপ্রিও - আর্নি গ্রেইপ (গিলবার্টের ছোট ভাই)
 ডার্লিন কেটস - বনি গ্রেইপ (মা)
 লরা হ্যারিংটন - এমি গ্রেইপ (বড় বোন)
 ম্যারি কেট শেলহার্ট - এলেন গ্রেইপ (ছোট বোন)
 হুলিয়েট লুইস - বেকি
 ম্যারি স্টিনবার্জেন - বেটি কার্ভার

প্রতিক্রিয়া 
বক্স অফিসে চলচ্চিত্রটি বেশি আয় করতে পারে নি (মাত্র ১০,০৩২,৭৬৫ ডলার)। কিন্তু সমালোচকদের কাছে বিপুল প্রশংসিত হয়েছে। মুক্তি পরই এ ছবির একটি ফ্যান গোষ্ঠী তৈরি হয়েছে। রটেন টম্যাটোস-এ ছবিটির রেটিং ৮৯%। ৩৬টি রিভিউয়ের মধ্যে ৩২টি তেই ছবির প্রশংসা করা হয়েছে।

পুরস্কার 
এ ছবির জন্য লিওনার্দো ডিক্যাপ্রিও মাত্র ১৯ বছর বয়সে  শ্রেষ্ঠ পার্শ্ব অভিনেতা বিভাগে একাডেমি পুরস্কার এবং গোল্ডেন গ্লোব পুরস্কারের মনোনয়ন লাভ করেন। এটাই ডিক্যাপ্রিওর প্রথম অস্কার ও গোল্ডেন গ্লোব মনোনয়ন। প্রাপ্ত পুরস্কারগুলো হচ্ছে:
 ন্যাশনাল বোর্ড অফ রিভিউয়ের সেরা পার্শ্ব অভিনেতা পুরস্কার - লিওনার্দো ডিক্যাপ্রিও
 সেরা বিদেশী চলচ্চিত্র - গিল্ড অফ জার্মান আর্টহাউজ সিনেমাস (১৯৯৫)

তথ্যসূত্র

বহিঃসংযোগ 
 
 

১৯৯৩-এর চলচ্চিত্র
ইংরেজি ভাষার চলচ্চিত্র
১৯৯০-এর দশকের নাট্য চলচ্চিত্র‎
মার্কিন চলচ্চিত্র
মার্কিন স্বাধীন চলচ্চিত্র
লাসে হালস্ত্রোম পরিচালিত চলচ্চিত্র
প্রণয়ধর্মী উপন্যাস অবলম্বনে চলচ্চিত্র
১৯৯০-এর দশকের ইংরেজি ভাষার চলচ্চিত্র
কর্মহীন পরিবার সম্পর্কে চলচ্চিত্র
মার্কিন উপন্যাস অবলম্বনে চলচ্চিত্র
টেক্সাসে ধারণকৃত চলচ্চিত্র
প্যারামাউন্ট পিকচার্সের চলচ্চিত্র
১৯৯০-এর দশকের মার্কিন চলচ্চিত্র
নকুলেশ্বর সরকার

নকুলেশ্বর সরকার (জন্ম: ১৮৯৪ - মৃত্যূ: ১৯৮৭) একজন বিখ্যাত কবিয়াল ।

নকুলেশ্বরের আদি নিবাস বর্তমান বাংলাদেশের বরিশালের ঝালকাঠি। তিনি ছাত্রবৃত্তি পরীক্ষা পাস করেছিলেন। ১৭ বছর বয়েসে বরিশালের কূঞ্জবিহারী দত্তের গানে আকৃষ্ট হয়ে তিনি বহু বাধা অতিক্রম করে কবিগান চর্চায় মন দেন। দীর্ঘ ৬০-৬৫ বছর ধরে তিনি পূর্ববঙ্গের কবিগানের শ্রেষ্ঠ শিল্পী বলে স্বীকৃতি পেয়েছেন।

তথ্যসূত্র 

 সংসদ বাঙালি চরিতাভিধান - দ্বিতীয় খণ্ড

বাঙালি সঙ্গীতশিল্পী
ক্রফোর্ড উইলিয়ামসন লং

ক্রফোর্ড উইলিয়ামসন লং () (নভেম্বর ১, ১৮১৫ - জুন ১৬, ১৮৭৮) একজন মার্কিন শল্যচিকিৎসক ও ওষুধবিজ্ঞানী। তিনি ইথার ভিত্তিক অসাড়তা প্রয়োগে পথিকৃৎ ছিলেন। ক্রফোর্ড লং জর্জিয়ার ম্যাডিসন কাউন্টির ড্যানিয়েলসভিল শহরে জন্ম নেন। তিনি ১৮৩৯ সালে পেনসিলভেনিয়া বিশ্ববিদ্যালয় থেকে এমডি ডিগ্রী লাভ করেন। তিনিই প্রথম ইথারকে অবশকারক হিসেবে ব্যবহার করে শল্যচিকিৎসা সম্পন্ন করেন; তিনি ১৮৪২ সালে একজন রোগীর ঘাড় থেকে টিউমার অপসারণের সময় তিনি এই কাজটি করেছিলেন। তিনি পরবর্তী চার বছর এরকম আরও আটটি অপারেশন করেছিলেন, কিন্তু ১৮৪৯ সালের আগে তিনি এই সাফল্য প্রচার করেননি। ১৮৪৬ সালে মার্কিন দন্ত্যচিকিৎসক উইলিয়াম মর্টন বস্টনে জনসমক্ষে ইথারের অবশকরণ ক্ষমতা প্রদর্শন করেন এবং এর আবিষ্কর্তা হিসেবে সম্মান পান।

মার্কিন যুক্তরাষ্ট্রের ক্যাপিটল ভবনের ক্রিপ্টে তার একটি ভাস্কর্য অঙ্গরাজ্য জর্জিয়ার প্রতিনিধিত্ব করছে।

১৮১৫-এ জন্ম
১৮৭৮-এ মৃত্যু
মার্কিন চিকিৎসক
মার্কিন শল্যচিকিৎসক
লংটন, স্ট্যাফোর্ডশার

লংটন (Longton) ইংল্যান্ডের স্ট্যাফোর্ডশার কাউন্টির স্টোক-অন-ট্রেন্ট শহরের একটি দক্ষিণ ডিসট্রিক্ট। স্থানীয়ভাবে এটি শহরটির নেক এন্ড নামে পরিচিত।

স্ট্যাফোর্ডশারের শহর
ভারত–পাকিস্তান যুদ্ধ

১৯৪৭ সালে ১৫ই আগস্ট স্বাধীনতার ফলে ভারত প্রজাতন্ত্র ও ইসলামী প্রজাতন্ত্রী পাকিস্তান দুটি স্বাধীন রাষ্ট্রের বিকাশ ঘটে। তারপর থেকে দুটি দেশের মধ্যে বিভিন্ন যুদ্ধ হয়। তার মধ্যে ১৯৭১ সালে বাংলাদেশ-পাকিস্তান যুদ্ধে ভারত বাংলাদেশের স্বাধীনতার পক্ষ নিয়ে মিত্রবাহিনী হিসেবে ডিসেম্বরের বা স্বাধীনতার শেষ কিছুদিন যুদ্ধে অংশগ্রহণ করে।তাছাড়া ভারত বাংলাদেশ -পাকিস্তান যুদ্ধে, ভারতে চলে যাওয়া বাংলাদেশের শরনার্থীদের জন্য শরনার্থী শিবির করাসহ বিভিন্ন ভাবে সহযোগিতা করে।মূলত ভারত- পাকিস্তানের সবগুলো যুদ্ধের মূল কারণ কাশ্মীরকে কেন্দ্র করে। এ যুদ্ধ ১৭ দিন অব্যাহত ছিল।

পটভূমি

কালানুক্রমিক ঘটিত যুদ্ধ 

 ভারত-পাকিস্তান যুদ্ধ ১৯৪৭
 ভারত-পাকিস্তান যুদ্ধ ১৯৬৫
 বাংলাদেশ -পাকিস্তান যুদ্ধে ভারত মিত্রবাহিনী হিসেবে যুদ্ধে অংশগ্রহণ করেন ১৯৭১
 ভারত-পাকিস্তান যুদ্ধ ১৯৯৯

মূল দ্বন্দ্ব 
এটা মুলত ধর্মভিত্তিক বিভাজন কে কেন্দ্র করে সংগঠিত হয়। কাশ্মীর ছিলো ভারত-পাকিস্তান যুদ্ধের অন্যতম কারন।

অন্যান্য দ্বন্দ্ব

আরও দেখুন 
 লঙ্গেওয়ালার যুদ্ধ
 ভারত-পাকিস্তান সম্পর্ক
 ভারতের সামরিক ইতিহাস
 পাকিস্তানের সামরিক ইতিহাস
 ভারতের বৈদেশিক সম্পর্ক
 পাকিস্তানের বৈদেশিক সম্পর্ক
 কাশ্মীর দ্বন্দ্ব
 কার্গিল যুদ্ধ
 সিনো-ভারতীয় সম্পর্ক
 ভারত-চীন যুদ্ধ
 সিনো-সোভিয়েত সীমান্ত-দ্বন্দ্ব

চলচ্চিত্র 
Films
  Lakshya, a 2004 Bollywood film based on the historical events of the "Kargil War" or the "Indo-Pakistani War of 1999", directed by Farhan Akhtar
  LOC Kargil, a 2003 Bollywood war film based on "Kargil War" or the "Indo-Pakistani War of 1999", directed by J.P.Dutta
 
 Border, a 1997 Bollywood war film directed by J.P.Dutta. This movie is an adaptation from real life events that happened at the Battle of Longewala fought in Rajasthan (Western Theatre) during the Indo-Pakistani War of 1971.
 
 Hindustan Ki Kasam- a 1973 war movie

Dramas
 Angaar Waadi, directed by Rauf Khalid
 Laag, directed by Rauf Khalid

তথ্যসূত্র

বহিঃসংযোগ 

ভারত–পাকিস্তান যুদ্ধ
ভারত–পাকিস্তান সম্পর্ক
ভারতীয় প্রজাতন্ত্রের ইতিহাস
ভারত জড়িত যুদ্ধ
পাকিস্তান জড়িত যুদ্ধ
ভূ-রাজনৈতিক প্রতিদ্বন্দ্বিতা
প্রয়াগরাজ

এলাহাবাদ বা প্রয়াগরাজ (); ভারতের উত্তরপ্রদেশের মহানগর। এই শহরেই যমুনা ও গঙ্গা নদী মিলিত হয়েছে। পৌরাণিক ত্রিবেণী সঙ্গম অর্থাৎ গঙ্গা, যমুনা ও সরস্বতী নদীর মিলনস্থান এলাহাবাদ একটি পরিচিত পর্যটন কেন্দ্র।

ঐতিহাসিকভাবে শহরটি এলাহাবাদ নামে পরিচিত হলেও বছরের পর বছর ধরে উত্তরপ্রদেশের বিজেপি সরকারগুলো এলাহাবাদের নাম পরিবর্তন করে প্রয়াগরাজ করার জন্য বেশ কয়েকটি প্রচেষ্টা চালিয়েছিল। ১৯৯২ সালে, বাবরি মসজিদ ধ্বংসের পর মুখ্যমন্ত্রী কল্যাণ সিং পদত্যাগ করতে বাধ্য হলে পরিকল্পিত নামকরণটি স্থগিত করা হয়েছিল। ২০০১ সালে রাজনাথ সিংয়ের সরকারের নেতৃত্বে আরও একটি প্রচেষ্টা দেখা গিয়েছিল যা অসম্পূর্ণ থেকে যায়। অবশেষে ২০১৮ সালের অক্টোবরে যোগী আদিত্যনাথের নেতৃত্বাধীন সরকার আনুষ্ঠানিকভাবে শহরের নাম পরিবর্তন করে প্রয়াগরাজ করার পরে এই নামকরণ সফল হয়।

ইতিহাস 
ষোড়শ শতকে মোগল সম্রাট আকবর গঙ্গা, যমুনা ও সরস্বতী নদীর সঙ্গমস্থলের কাছে গড়ে ছিলেন একটি দুর্গ। এরপর ওই দুর্গ ও সন্নিহিত এলাকার নাম দেওয়া হয় ইলাহাবাদ। পরে আকবরের দৌহিত্র সম্রাট শাহজাহান গোটা শহরের নাম রাখেন ইলাহাবাদ বা এলাহাবাদ। আব্দ আল-কাদির বাদায়ুনী ইলাহাবাদ (যা পরে এলাহাবাদ নামে পরিচিত)প্রতিষ্ঠায় আকবরের ভূমিকা উল্লেখ করেছেন। নিজামুদ্দিন আহমদ তাবাকাত-ই-আকবরীতে এলাহাবাদের ভিত্তির জন্য দুটি ভিন্ন তারিখ দিয়েছেন। তিনি বলেন যে আকবর গঙ্গা ও যমুনার সঙ্গমস্থলে শহরের ভিত্তি স্থাপন করেছিলেন এবং এর নামকরণ করা হয়েছিল "ইলাহাবাস"।  মুঘল শাসকদের পরবর্তী প্রজন্ম এটিকে ইলাহাবাদ বলা শুরু করে এবং অবশেষে ইংরেজরা উচ্চারণের সহজতার জন্য এটিকে "এলাহাবাদ" বলা শুরু করে। ভারতের হিন্দুত্ববাদী ভারতীয় জনতা পার্টি (বিজেপি) শাসিত সরকার শহরটির মুসলিম নাম এলাহাবাদ পরিবর্তন করে হিন্দুত্ববাদী নাম প্রয়াগরাজ রেখেছে।

শিক্ষা প্রতিষ্ঠান

ভারতীয় তথ্য প্রযুক্তি সংস্থান
এই শহরে ১৯৯৯ সালে প্রতিষ্ঠিত ভারত সরকারের মানব সম্পদ বিভাগের অন্তর্গত রাজ্যের প্রথম ভারতীয় তথ্য প্রযুক্তি সংস্থান, প্রয়াগরাজ অবস্থিত।

পরিবহণ

রেল
প্রয়াগরাজ এ মূলত তিনটি স্টেশন রয়েছে। ২ টি যমুনার উত্তর দিকে (এলাহাবাদ জংশন ও এলাহাবাদ সিটি) ও একটি দক্ষিণ দিকে (চেওঁকি জংশন)। প্রয়াগরাজ জংশন/ALD শহরের প্রধান স্টেশন। হাওড়া দিল্লী রুটের ট্রেন এই স্টেশন ছুঁয়ে যায়। প্রয়াগরাজ সিটি স্টেশন/ALY একটি টার্মিনাল স্টেশন। চেওঁকি জংশন/ACOI বা COI মূলত মধ্যপ্রদেশগামী ট্রেনের জন্য ব্যবহৃত হয়।

তথ্যসূত্র

আরও দেখুন 
 পুরানো নৌনী সেতু
 নতুন যমুনা সেতু

বহিঃসংযোগ 

 Official website of Allahabad
 Weather conditions in Allahabad
 THE WORLD'S FIRST OFFICIAL POST BY AEROPLANE 

উত্তরপ্রদেশের নগর
হিন্দু পবিত্র শহর
পবিত্র নগরী
ভারতের স্মার্ট সিটি
ভারতের মহানগর
প্রয়াগরাজ জেলার শহর ও নগর
যমুনা নদী
ভারতের প্রাক্তন রাজধানী শহর
রামায়ণের স্থান
হিন্দু পুরাণে বর্ণিত স্থান
হিউমা

হিউমা (এস্তোনীয় ভাষায়: Hiiumaa; সুয়েডীয় ভাষায়: Dagö; ডেনীয় ভাষায়: Dagö) পশ্চিম এস্তোনিয়ার একটি দ্বীপ। দ্বীপটি বাল্টিক সাগরে, ফিনল্যান্ড উপসাগরের প্রবেশপথের দক্ষিণ-পশ্চিমে এবং সারেমা দ্বীপের উত্তরে অবস্থিত। দ্বীপটি পশ্চিম এস্তোনীয় দ্বীপপুঞ্জ মোনসুন দ্বীপপুঞ্জের একটি অংশ এবং হিউ কাউন্টির অন্তর্গত। দ্বীপটির আয়তন ৯৮৯ বর্গকিলোমিটার। এটি এস্তোনিয়ার দ্বিতীয় বৃহত্তম দ্বীপ। কার্দিয়া এখানকার বৃহত্তম শহর।

১৫৬১ সালে সুইডেন এবং ১৭১০ সালে রাশিয়া দ্বীপটি দখলে নিয়েছিল। ১৯১৯ সালে রাশিয়া দ্বীপটি এস্তোনিয়াকে দিয়ে দেয়। ১৯৪০ সালে এস্তোনিয়ার বাকী অংশের সাথে দ্বীপটিও সোভিয়েত ইউনিয়নের অংশে পরিণত হয়। ১৯৯১ সাল থেকে এটি স্বাধীন এস্তোনিয়ার একটি অংশ।

মৎস্য আহরণ এখানকার প্রধান উপজীবিকা। এখানকার বহু অধিবাসী সুয়েডীয় জাতির লোক।

এস্তোনিয়ার দ্বীপ
সারেমা

সারেমা (এস্তোনীয় ভাষায় Saaremaa, জার্মান ভাষায় Ösel) পশ্চিম এস্তোনিয়ার একটি দ্বীপ। দ্বীপটি বাল্টিক সাগরকে রিগা উপসাগর থেকে পৃথক করেছে। এটি একটি নিচু এলাকাবিশিষ্ট দ্বীপ যার আয়তন ২৭০০ বর্গকিলোমিটার। পশুপালন এখানকার লোকদের প্রধান উপজীবিকা। ১২২৭ সালে জার্মান নাইটরা দ্বীপটি দখলে নেন। এরপর এটি হাত বদল হয়ে ১৫৬১ সালে ডেনমার্ক, ১৬৪৫ সালে সুইডেন, ১৭১০ সালে রাশিয়া এবং ১৯৪০ সালে সোভিয়েত ইউনিয়নের নিয়ন্ত্রণে আসে। ১৯৯১ সাল থেকে এটি স্বাধীন এস্তোনিয়ার অংশ। দ্বীপটির রাজধানী কুরেসসারে। দ্বীপটিতে প্রায় ৪০ হাজার লোক বাস করেন।

সারেমা দ্বীপের দক্ষিণে ইর্বে প্রণালী। দ্বীপের সর্বোচ্চ বিন্দু সমুদ্র সমতল থেকে ৫৪ মিটার উঁচু। দ্বীপে উল্কাপাতের ফলে সৃষ্ট অনেকগুলি খাদ আছে, যাদের মধ্যে কালি নামের খাদটি উল্লেখযোগ্য; এটি প্রায় সম্পূর্ণ গোলাকৃতির। দ্বীপটির বড় অংশ বনাঞ্চলে আবৃত।

এস্তোনিয়ার দ্বীপ
রিগা উপসাগর
রাক্ষসতাল

রাক্ষসতল হ্রদ (;; চীনা: 拉昂错, পিনয়িন: Lā'áng Cuò; La'nga Co) চীনের তিব্বতের একটি হ্রদ যা মানস সরোবর পশ্চিমদিকে এবং কৈলাস পর্বতের কাছে দক্ষিণে অবস্থিত।  এই হ্রদের উত্তর পশ্চিম দিক থেকে শতদ্রু নদীর উৎপত্তি হয়েছে।

কথিত আছে, রামায়ণে বর্ণিত লঙ্কাধিপতি রাক্ষসরাজ রাবন তার তপস্যা বলে এটি সৃষ্টি করেছিলেন।

তথ্যসূত্র 

তিব্বতের জলভূমি
তিব্বতের হ্রদ
চীনের হিন্দু তীর্থস্থান
হানা মন্টানা

হানা মন্টানা একটি এমি পুরস্কার মনোনয়নপ্রাপ্ত আমেরিকান টেলিভিশন সিরিজ। ২০০৬ সালের ২৪ মার্চ ডিজনি চ্যানেলে এটি প্রথম প্রচারিত হয়। সিরিজের মূল বিষয়বস্তু হচ্ছে টিনএজার মাইলি স্টুয়ার্টের দ্বৈত জীবন। মাইলি দিনের বেলায় স্বাভাবিক জীবন যাপন করলেও রাতে হানা মন্টানা নামে পপ স্টার হিসেবে জীবন যাপন করে। মাইলির এ জীবনের কথা তার পরিবার ও কাছের বন্ধু ছাড়া আর কেউ জানে না। হানা মন্টানা সিরিজের এখন পর্যন্ত দুটি মৌসুম প্রচারিত হয়েছে।

২০০৮ সালের ৯ এপ্রিল ঘোষণা দেয়া হয় হানা মন্টানার তৃতীয় পর্ব নির্মাণ করা হবে। ২০০৮ সালের ৪ আগস্ট তৃতীয় পর্ব নির্মাণ শুরু হয়েছে।

তথ্যসূত্র 

আমেরিকান টিভি সিরিজ
ইংরেজি ভাষার টেলিভিশন অনুষ্ঠান
ব্রহ্মসংগীত

ব্রহ্মসংগীত হল ব্রাহ্মসমাজের উপাসনার নিমিত্ত রচিত ও গেয় আধ্যাত্মিক সঙ্গীত পদাবলি। সাধারণ ব্রাহ্মসমাজ কর্তৃক প্রকাশিত আধ্যাত্মিক সংগীত সংগ্রহ। 

ঊনবিংশ শতাব্দীর প্রথম ভাগ থেকে বিংশ শতাব্দীর মধ্যভাগ পর্যন্ত সময় ব্রহ্মসঙ্গীতের রচনাকাল। ‘ব্রহ্মসংগীত’ নামটি ব্রাহ্মসমাজ প্রতিষ্ঠাতা ও প্রথম ব্রহ্মসঙ্গীত রচয়িতা রাজা রামমোহন রায় প্রদত্ত। ১৮২৮ সালে রাজা রামমোহন তার ও তার কয়েকজন বন্ধুর রচিত গান নিয়ে প্রথম ‘ব্রহ্মসঙ্গীত’ নামক এক সঙ্গীত সংকলন প্রকাশনা শুরু হয়। 
রাজনারায়ণ বসু ও আনন্দচন্দ্র বেদান্তবাগীশ সম্পাদিত রাজা রামমোহন রায় প্রণীত গ্রন্থাবলীর অন্তর্গত ব্রহ্মসঙ্গীত-এ গানের সংখ্যা ১১৬। বঙ্গীয় সাহিত্য পরিষদ প্রকাশিত রামমোহন গ্রন্থাবলীতে ১২টি গান রামমোহনের রচনা বলে সন্নিবিষ্ট। এর মধ্যে প্রথম ও শেষটি ব্রহ্মসঙ্গীতের মূল সংস্করণে নেই। ১৯৩১ খ্রিস্টাব্দে প্রকাশিত সাধারণ ব্রাহ্মসমাজের সঙ্গীত প্রকাশ কমিটির সম্পাদক সতীশচন্দ্র চক্রবর্তী সম্পাদিত ব্রহ্মসঙ্গীত-এর একাদশ সংস্করণে ২১৫০ এর কিঞ্চিদধিক গান স্থান পেয়েছে। এই সংস্করণে প্রায় ৩৮০ টি নূতন সঙ্গীত গ্রহণ ও প্রায় ৩০টি পুরাতন সঙ্গীত পরিত্যাগ করা হয়েছে। বৈদিক ঝষি,মধ্যযুগের ভক্ত-কবি কবীর,গুরু নানক,মীরাবাঈ,তুলসীদাস ও ঊনবিংশ শতকের বহু লেখকের গানে সমৃদ্ধ সংকলনটি।

সংকলনের অধ্যায় সমূহ

গানগুলির ধরনের উপর বিচার করে সংকলনে চোদ্দটি অধ্যায়ে বিভক্ত করা হয়েছে। সেগুলি হল -
 ১) উদ্বোধন 
 ২) আরাধনা, ধ্যান,বন্দনা
 ৩) বিশ্বজগতের স্পর্শ অসীম ও অসীম
 ৪) কৃতজ্ঞতা, সমগ্র জীবনের অনুভূতি ও নিবেদন
 ৫) সংকল্প,আশঙ্কা, নির্ভয় নির্ভর
 ৬) বেদনা,অন্ধকার অনুতাপ কবির নিবেদন
 ৭) মৃত্যু,শোক,পরলোক
 ৮) দৈনিক জীবন,পরিবার,মানব পরিবার,দেশ, জগতের দুঃখ, জগতের সঙ্গে মিলন
 ৯) উৎসব অনুষ্ঠান 
১০) বালক-বালিকার সঙ্গীত
১১) উপদেশ লোকশিক্ষা নামমহিমা
১২) কীর্তন 
১৩) বেদগানের সংস্কৃত সঙ্গীত ও স্ত্রোত্র,হিন্দী ও উর্দু সঙ্গীত 
১৪) পরিশিষ্ট

১৯৪০ খ্রিস্টাব্দে প্রকাশিত ব্রহ্মসঙ্গীতের দ্বাদশ সংস্করণে গানের সংখ্যা ১১৯৯ টি।

ব্রহ্মসঙ্গীত রচয়িতাগণ

রাজা রামমোহন ছাড়া অন্যান্য উল্লেখযোগ্য ব্রহ্মসংগীতকার হলেন মহর্ষি দেবেন্দ্রনাথ ঠাকুর, বিজয়কৃষ্ণ গোস্বামী, ত্রৈলোক্যনাথ সান্যাল, শিবনাথ শাস্ত্রী, রজনীকান্ত সেন, অতুলপ্রসাদ সেন, জ্যোতিরিন্দ্রনাথ ঠাকুর, সত্যেন্দ্রনাথ ঠাকুর, রবীন্দ্রনাথ ঠাকুর, দ্বিজেন্দ্রনাথ ঠাকুর, উপেন্দ্রকিশোর রায়চৌধুরী, সুকুমার রায়, প্রতাপচন্দ্র মজুমদার, স্বামী বিবেকানন্দ প্রমুখ। এছাড়া মীরাবাই, গুরু নানক ও কবীর রচিত কিছু ভজন ও বেদ ও উপনিষদ থেকে বিভিন্ন স্তোত্রও সুরসহযোগে ব্রহ্মসঙ্গীত রূপে গীত হয়।

আরও দেখুন
  রবীন্দ্র সংগীত

পাদটীকা 

সঙ্গীত
এক্লিপস

কম্পিউটিং পরিভাষায় এক্লিপস অনেকগুলো অ্যাপ্লিকেশন ফ্রেমওয়ার্ক, টুলস এবং সফটওয়্যার নির্মানের ও ব্যবস্থাপনার জন্য প্রয়োজনীয় রানটাইম লাইব্রেরীর সমন্বয়ে গঠিত একটি সফটওয়্যার প্লাটফর্ম। মূলত সফটওয়্যার ডেভেলপার ও অ্যাডমিনিস্ট্রেটরদের একটি ইনটিগ্রেটেড ডেভলপমেন্ট ইনভাইরনমেন্ট (আইডিই) দেয়ার জন্য জাভা ভাষায় এটি লেখা হয়েছে।

এটির মূল কোডবেজ এসেছে "ভিজ্যুয়াল এজ" থেকে। সাধারণভাবে জাভায় ডেভেলপমেন্টের জন্য জাভা নির্মাতারা এটি ব্যবহৃত করেন। এক্লিপসের জন্য নির্মিত প্লাগ-ইনস ইনস্টল করে ব্যবহারকারীরা এর কর্মপরিধি বাড়াতে পারেন। অন্যান্য প্রোগ্রামিং ভাষার জন্য এক্লিপসের প্রচুর প্লাগ-ইনস পাওয়া যায়।

এক্লিপস এক্লিপস পাবলিক লাইসেন্সের অধীনে প্রকাশিত হয়েছে। অন্যান্য অনেক উন্মুক্ত সফটওয়্যারের মত এক্লিপসের সোর্সও উন্মুক্ত।

Releases 
Since 2006 the Foundation has coordinated an annual Simultaneous Release. Each release includes the Eclipse Platform and several other Eclipse projects.

From 2008 through 2018 each Simultaneous Release had occurred on the 4th Wednesday of June. In 2018 the project switched to quarterly (13 week) YYYY-MM releases without intermediate service releases.

তথ্যসূত্র

বহিঃসংযোগ 

 Project home page
 Ganymede's New Features

জাভা প্ল্যাটফর্ম
ক্রস-প্ল্যাটফর্ম মুক্ত সফটওয়্যার
লিনাক্স সফটওয়্যার
ইনটিগ্রেটেড ডেভলপমেন্ট ইনভাইরনমেন্ট
তিরিচমির

তিরিচ মির পাকিস্তানের উত্তরাঞ্চলীয় হিন্দুকুশ পর্বতমালার সর্বোচ্চ পর্বত শৃঙ্গ (৭৭০৮ মিটার)। এই পর্বতের একেবারে পাশেই, মাত্র ১ কিলোমিটার দূরে, আরও একটি উচ্চ শৃঙ্গ পূর্ব তিরিচ মির (৭৬৯১ মিটার)।

১৯৫০ সালের ২১ জুলাই তিরিচ মির শৃঙ্গে প্রথম সফল পর্বতারোহন অভিযান চালান একটি নরওয়েজীয় পর্বতারোহী দলের চার সদস্য আর্নে ন্যাস, পি ক্‌ভেনবের্গ, এইচ বের্গ ও ও টোনি স্ট্রেথার।

তিরিচ মির পাকিস্তানের বিতর্ক বিহীন সর্বোচ্চ পর্বত শৃঙ্গ (পাকিস্তানের উত্তরাঞ্চলে তিরিচমিরের চেয়ে আরও উচু শৃঙ্গ রয়েছে যা পাকিস্তান প্রশাসনের আওতাভুক্ত, কিন্তু এদের দখল নিয়ে ভারতের সাথে বিতর্ক রয়েছে)। চিত্রল জেলার উত্তরাংশে অবস্থিত এই শৃঙ্গ প্রায় পাকিস্তান-আফগানিস্তানের সীমান্তে অবস্থিত। চিত্রল শহর থেকে এর অবস্থান এত কাছে যে শহরের মূল বাজার এলাকা থেকেই এই পর্বতশৃঙ্গের দৃশ্য প্রত্যক্ষ করা যায়। সুবিখ্যাত নাঙ্গা পর্বত থেকে উত্তরপশ্চিমে এর দূরত্ব প্রায় ২৪০ কিলোমিটার এবং কাবুল ও পেশোয়ার উভয় শহর থেকেই এর দূরত্ব মোটামুটি ৩০০ কিলোমিটার।

তথ্যসূত্র 

পাকিস্তানের পর্বত
চিত্রাল জেলা
ইয়েকাতেরিনবুর্গ

ইয়েকাতেরিনবুর্গ () মধ্য রাশিয়ার একটি শহর। ইসেত নদীর তীরে অবস্থিত শহরটি স্‌ভের্দ্‌লভ্‌স্ক্‌ ওবলাস্ত-এর প্রশাসনিক কেন্দ্র। শহরটি উরাল পর্বতমালার পূর্ব ঢালে একটি খনিজ-সমৃদ্ধ অঞ্চলে অবস্থিত। এটি একটি গুরুত্বপূর্ণ শিল্প শহর। শহরটি আন্তঃসাইবেরীয় রেলপথের উপর অবস্থিত। এখানে প্লাটিনাম শোধনাগার, তামা ও লোহার আকরিক গলানোর কারখানা, বৈদ্যুতিক সরঞ্জাম, রাসায়নিক দ্রব্য এবং ভারী যন্ত্রপাতি বানানোর কারখানা রয়েছে।

ইয়েকাতেরিনবুর্গে উরাল সরকারি বিশ্ববিদ্যালয় ও ইয়েকাতেরিনবুর্গ সরকারি মেডিকাল ইন্সটিটিউটসহ মোট ১৬টি সরকারী বিশ্ববিদ্যালয় ও অ্যাকাডেমি রয়েছে এখানে। এটি উরাল অঞ্চলের একটি শিক্ষাকেন্দ্র।

রুশ সম্রাট মহান পিটার ১৭২১ সালে একটি লৌহ কারখানা শহর হিসেবে শহরটি প্রতিষ্ঠা করেন। তার স্ত্রী ইয়েকাতেরিনার নামে এটি নামকরণ করা হয়। ১৮শ শতকের শেষ দিকে বৃহৎ সাইবেরীয় মহাসড়ক নির্মাণের সময় শহরটির শিল্পোন্নতি শুরু হয়। রুশ বিপ্লবের পর রুশ রাজা দ্বিতীয় নিকোলাস ও তার পরিবারকে বলশেভিকেরা এখানে অন্তরীণ করে রাখে ও পরবর্তীকালে ১৯১৮ সালে তাদেরকে হত্যা করে। ১৯২৪ সালে বলশেভিক ও সোভিয়েত নেতা ইয়াকভ সভের্দফের সম্মানে শহরটির নাম বদলে সভের্দলভ্‌স্ক রাখা হয়। দ্বিতীয় বিশ্বযুদ্ধের সময় রাশিয়ার ইউরোপীয় অংশে হুমকির সম্মুখীন শিল্পগুলি এই শহরে স্থানান্তর করা হয়। ১৯৯১ সালে সোভিয়েত ইউনিয়নের পতনের পর শহরের নাম বদলে আবার ইয়েকাতেরিনবুর্গ রাখা হয়।

এখানে প্রায় ১৩ লক্ষ লোক বাস করেন।

চিত্রশালা

তথ্যসূত্র 

রাশিয়ার শহর
চেলিয়াবিন্‌স্ক

চেলিয়াবিন্‌স্ক () দক্ষিণ-পশ্চিম সাইবেরীয় রাশিয়াতে, মিয়াস নদীর তীরে, উরাল পর্বতমালার পূর্ব পাদদেশে অবস্থিত একটি শহর। এটি চেলিয়াবিন্‌স্ক ওবলাস্তের প্রশাসনিক কেন্দ্র। শহরটি আন্তঃসাইবেরীয় রেলপথের উপর একটি সমৃদ্ধ কয়লা খনি অঞ্চলে অবস্থিত এবং রাশিয়ার অন্যতম প্রধান শিল্পকেন্দ্র। এখানে লোহা ও ইস্পাত, ট্রাক্টর ও অন্যান্য কৃষি যন্ত্রপাতি, বিমান এবং রাসায়নিক দ্রব্য উৎপাদনের কারখানা আছে। ১৭৩৬ সালে রুশ সাম্রাজ্যের সীমানাবর্তী দুর্গ শহর হিসেবে এটি প্রতিষ্ঠা করা হয়। ১৮৯০-এর দশকে এখানে ব্যাপকভাবে শিল্পায়ন শুরু হয়।

বর্তমানে এখানে প্রায় ১১ লক্ষ লোক বাস করেন।

তথ্যসূত্র

রাশিয়ার শহর
লেনা নদী

লেনা () রাশিয়ার সাইবেরিয়ার একটি নদী। এটি বৈকাল হ্রদের পশ্চিমাংশে উৎপত্তি লাভ করে প্রথমে উত্তর-পূর্বে এবং পরবর্তীকালে উত্তর দিকে ৪,৪০০ কিলোমিটার প্রবাহিত হয়ে উত্তর মহাসাগরের বাহু লাপ্তেভ সাগরে পতিত হয়েছে। লেনা প্রায় ২৬ লক্ষ বর্গকিলোমিটার এলাকা নদীবিধৌত করেছে। এটি প্রায় ৩৩৮০ কিলোমিটার দৈর্ঘ্য পর্যন্ত নাব্য। ইয়াকুটস্ক এই নদীর উপর অবস্থিত প্রধান বন্দর। বছরের অর্ধেক সময় এই নদী বরফে জমে থাকে।

রাশিয়ার নদী
বৈকাল পর্বতমালা

বৈকাল পর্বতমালা () দক্ষিণ সাইবেরিয়ার বৈকাল হ্রদের উত্তর-পশ্চিমে খাড়া উঠে যাওয়া একটি পর্বতমালা।  পূর্ব সায়ান পর্বতমালা এবং বৈকাল পর্বতমালা মধ্য সাইবেরীয় মালভূমির দক্ষিণ সীমান্ত গঠন করেছে।

বৈকাল পর্বতমালা থেকে লেনা নদীর উৎপত্তি ঘটেছে। এই পর্বতগুলি ঘন অরণ্যে আচ্ছাদিত। এখানে ধূসর অ্যাল্ডার, ইউরেশীয় অ্যাস্পেন, ডাউনি বার্চ, সাইবেরীয় লার্চ, সাইবেরীয় ফার, স্কটস পাইন এবং সাইবেরীয় স্প্রুস বৃক্ষ দেখতে পাওয়া যায়। 

বৈকাল পর্বতমালার সর্বোচ্চ পর্বতশৃঙ্গ চের্‌স্কি পর্বত (২৫৭২ মিটার) পোলীয় অভিযাত্রী ইয়ান চের্‌স্কি-র নামে নামকরণ হয়েছে।

তথ্যসূত্র

বহিঃসংযোগ 
 Baikal Mountains
 The Republic of Buryatia
 Photo
 Photos of lake and mountain areas

এশিয়ার পর্বত
রাশিয়ার পর্বত
সাইবেরিয়া
আঙ্গারা নদী

আঙ্গারা নদী () রাশিয়ার সাইবেরিয়ার দক্ষিণাংশের একটি নদী। এটি বৈকাল হ্রদের দক্ষিণ-পশ্চিম অংশে উৎপত্তি লাভ করেছে। এটি উত্তর দিকে ইর্কুট্‌স্ক শহরের পাশ দিয়ে প্রবাহিত হয়ে কেজমা পর্যন্ত গিয়ে পশ্চিম দিকে বাঁক নিয়েছে এবং ইয়েনিসেইস্কের কাছে ইয়েনিসেই নদীর সাথে মিলিত হয়েছে। আঙ্গারা নদীটি প্রায় ১,৭৭৯ কিলোমিটার দীর্ঘ। এর প্রস্থ ৪৮৫ থেকে ২৭৪০ মিটার পর্যন্ত হতে পারে। এর প্রায় পুরোটাই নৌপরিবহনের উপযোগী। নদীটির উপরে অনেকগুলি জলবিদ্যুৎ প্রকল্প স্থাপন করা হয়েছে, যেগুলি থেকে ইর্কুটস্ক শিল্প এলাকাতে বিদ্যুৎশক্তি সরবরাহ করা হয়।

তথ্যসূত্র 

রাশিয়ার নদী
লাপ্তেভ সাগর

লাপ্তেভ সাগর () উত্তর মহাসাগরের একটি প্রান্তীয় সাগর। এটি রাশিয়ার সাইবেরিয়ার উত্তর উপকূলে অবস্থিত। এর পশ্চিমে তাইমির উপদ্বীপ ও সেভেরনায়া জেমলিয়া দ্বীপপুঞ্জ এবং পূর্বে নতুন সাইবেরীয় দ্বীপপুঞ্জ। বছরের বেশির ভাগ সময় ধরে সাগরটি জমে থাকে। লেনা নদীর মোহনায় অবস্থিত তিকসি সাগরটির প্রধান বন্দর। ১৮শ শতকের দুই জ্ঞাতিভাই খারিতোন ও দমিত্রি লাপ্তেভ এই সাগরের তীরে অভিযান চালান ও এর মানচিত্র অঙ্কন করেন। তাদের নামেই এই সাগরের নামকরণ করা হয়েছে।

তথ্যসূত্র

বহিঃসংযোগ

রাশিয়ার সাগর
উত্তর মহাসাগরের সাগর
উত্তর মহাসাগরের প্রান্তিক সাগর
এশিয়ার সাগর
উত্তর মেরুদেশীয় অন্তরীপ

উত্তর মেরুদেশীয় অন্তরীপ () রুশ দ্বীপপুঞ্জ সেভেরনায়া জেমলিয়া দ্বীপপুঞ্জের উত্তরতম দ্বীপ কমসমোলৎস দ্বীপের উত্তরতম বিন্দু।

অন্তরীপটি থেকে উত্তর মেরুর দূরত্ব ৯৯০.৭ কিমি, তাই কখনও কখনও এটি উত্তর মেরু অভিযানের আরম্ভস্থল হিসেবে ব্যবহার করা হয়। উত্তর মেরুদসশীয় অন্তরীপ রাশিয়া বা ইউরেশিয়ার উত্তরতম বিন্দু নয়। ফ্রানৎস ইয়োসেফ দ্বীপপুঞ্জের রুডলফ দ্বীপের ফ্লিগেলি অন্তরীপ উত্তরতম বিন্দু। আর এশিয়ার মূল ভূখণ্ডের উত্তরতম বিন্দুটি হল চেলিউস্কিন অন্তরীপ।

উত্তর মেরুদেশীয় অন্তরীপ লাপ্তেভ সাগরের উত্তর-পশ্চিম সীমা এবং কারা সাগরের উত্তর-পূর্ব সীমা নির্দেশ করছে।

তথ্যসূত্র 

উত্তর মহাসাগর
লাপ্তেভ সাগর
কারা সাগর
সেভেরনায়া জেমলিয়া
পৃথিবীর চরম বিন্দু
চেলিউস্কিন অন্তরীপ

চেলিউস্কিন অন্তরীপ () রাশিয়ার উত্তর সাইবেরিয়ার একটি অন্তরীপ। এটি বরিস ভিলকিত্‌স্কি প্রণালীর তীরে অবস্থিত এবং এশিয়ার মূল ভূখণ্ডের উত্তরতম বিন্দু। অঞ্চলটি তাইমির উপদ্বীপ থেকে বিস্তৃত তুন্দ্রার একটি অংশ। অন্তরীপটি তাইমির উপদ্বীপের প্রান্তে, সেভেরনায়া জেমলিয়া দ্বীপপুঞ্জের দক্ষিণে, উত্তর মেরু থেকে ১৩৭০ কিলোমিটার দূরে, রাশিয়ার ক্রাসনইয়ার্স্ক ক্রাই প্রশাসনিক অঞ্চলে অবস্থিত।

ইতিহাস 
১৭৪২ সালের মে মাসে সেমিওন চেলিউস্কিনের নেতৃত্বে একটি অভিযাত্রী দল অন্তরীপটি আবিষ্কার করে। প্রথমে এটির নাম দেয়া হয় পূর্ব-উত্তর অন্তরীপ। ১৮৪২ সালে অন্তরীপটি আবিষ্কারের শতবর্ষ পূর্তি উপলক্ষে রুশ ভৌগোলিক সমিতি চেলিউস্কিনের সম্মানে অন্তরীপটি পুনরায় নামকরণ করে।

১৯৩২ সালে এখানে একটি আবহাওয়া ও জলবিজ্ঞান গবেষণা কেন্দ্র স্থাপন করা হয়। এখানে ইউরেশিয়ার উত্তরতম বিমানক্ষেত্র অবস্থিত।

বহিঃসংযোগ 
 17th Century Cape Exploration note 
 Russian-Soviet polar stations and their role in the Arctic Seas exploration
 North Pole Drifting Stations (1930s-1980s)

রাশিয়ার অন্তরীপ
ফ্লিগেলি অন্তরীপ

ফ্লিগেলি অন্তরীপ () ইউরোপ, ইউরেশিয়া এবং রাশিয়ার উত্তরতম বিন্দু এবং উত্তর মেরু থেকে ৯১১ কিমি দূরে অবস্থিত। এটি রাশিয়ার ফ্রান্‌ৎস ইয়োসেফ দ্বীপপুঞ্জের রুডলফ দ্বীপের উত্তর তীরে অবস্থিত।

অস্ট্রীয় মানচিত্রবিশারদ আউগুস্ট ফন ফ্লিগেলি-র নামে অন্তরীপটির নামকরণ করা হয়।

রাশিয়ার অন্তরীপ
আর্খাঙ্গেলস্ক ওবলাস্ত
উত্তর মহাসাগর
ফ্রান্‌ৎস ইয়োসেফ দ্বীপপুঞ্জ
পৃথিবীর চরম বিন্দু
সাতপুরা পর্বতশ্রেণী

সাতপুরা পর্বতশ্রেণী মধ্য ভারতের একটি পর্বতশ্রেণী। এটি পূর্ব গুজরাতে আরব সাগরের তীর থেকে শুরু হয়ে পূর্বদিকে মহারাষ্ট্র ও মধ্য প্রদেশের মধ্য দিয়ে অগ্রসর হয়ে ছত্তিসগড়ে গিয়ে শেষ হয়েছে। পর্বতশ্রেণীটি বিন্ধ্য পর্বতশ্রেণীর দক্ষিণে ও সমান্তরালে বিস্তৃত। এই দুই পর্বতমালা উত্তর ভারতের সৈন্ধব-গাঙ্গেয় সমভূমিকে দাক্ষিণাত্যের মালভূমি থেকে আলাদা করেছে।

সাতপুরা ও বিন্ধ্য পর্বতমালার মধ্যবর্তী নিম্নভূমি দিয়ে নর্মদা নদী প্রবাহিত হয়েছে। নদীটি সাতপুরা পর্বতমালার উত্তর ঢাল থেকে উৎপত্তি লাভ করেছে এবং পশ্চিম দিকে প্রবাহিত হয়ে আরব সাগরে পতিত হয়েছে। সাতপুরার পশ্চিমভাগে এর দক্ষিণ ঢাল থেকে তাপ্তি নদী উৎপত্তিলাভ করেছে। অন্যদিকে সাতপুরার পূর্বভাগ গোদাবরী নদীর উৎস। সাতপুরা পূর্বদিকে ছোট নাগপুর মালভূমির পাহাড়গুলির সাথে মিশে গেছে।

অতীতে সাতপুরা পর্বতশ্রেণীটি ঘন অরণ্যে আবৃত ছিল। বর্তমানে এর অধিকাংশই কেটে ফেলা হয়েছে। তবে কিছু কিছু এখনও বর্তমান এবং এগুলিতে ভারতের বড় বড় স্তন্যপায়ী প্রাণীগুলির আবাস। এদের মধ্যে ভারতীয় বাঘ, গাউর, ঢোলে, ভাল্লুক, চৌশিঙ্গা, কালোহরিণ উল্লেখযোগ্য।

তথ্যসূত্র

বহিঃসংযোগ 
 
 satpuda.org
 ias.ac.in
 

ভারতের পর্বত
মধ্য প্রদেশের ভূগোল
মহারাষ্ট্রের ভূগোল
ওখোৎস্ক সাগর

ওখোৎস্ক সাগর () প্রশান্ত মহাসাগরের উত্তর-পশ্চিমের একটি সাগর। এর আয়তন প্রায় ১৫,২৮,০০০ বর্গকিলোমিটার। এটির পূর্বে কামচাটকা উপদ্বীপ, দক্ষিণ-পূর্বে কুরিল দ্বীপপুঞ্জ, দক্ষিণে জাপানের হোক্কাইদো দ্বীপ, এবং পশ্চিমে সাখালিন দ্বীপ ও রাশিয়ার পূর্ব উপকূল। সাগরটি জলজ প্রাণী ও উদ্ভিদে সমৃদ্ধ। শীতকালে এটি জমে যায় এবং প্রায়ই কুয়াশায় ঢাকা থাকে। পূর্ব রাশিয়ার প্রথম রুশ বসতি ওখোৎস্ক শহরের নামে সাগরটির নামকরণ করা হয়েছে।

তথ্যসূত্র 

রাশিয়ার সাগর
জাপানের সাগর
প্রশান্ত মহাসাগরের প্রান্তীয় সাগর
রাশিয়ার প্রশান্ত মহাসাগরীয় উপকূল
এশিয়ার সাগর
বিন্ধ্য পর্বতমালা

বিন্ধ্য পর্বতমালা (হিন্দি: विन्‍ध्य ভিন্‌ধিয়া) মধ্য ভারতের একটি নিম্ন উচ্চতার পর্বতমালা। এটি মোটামুটি পূর্ব-পশ্চিমে বারাণসী থেকে গুজরাত পর্যন্ত প্রায় ১,১০০ কিলোমিটার দৈর্ঘ্য জুড়ে বিস্তৃত। বিন্ধ্য পর্বতমালা ও সাতপুরা পর্বতশ্রেণী উত্তর ভারতের গাঙ্গেয় সমভূমিকে দাক্ষিণাত্যের মালভূমি থেকে পৃথক করেছে। এখানকার পাহাড়গুলি গড়ে ৪৫০ থেকে ৯০০ মিটার উঁচু এবং এর সর্বোচ্চ শৃঙ্গের নাম সাতবাহন শিখর ,উচ্চতা ৭৫২ মিটার।

পর্বতমালার উত্তর ও পশ্চিমের এলাকা ঊষর এবং বসবাসের অযোগ্য। পর্বতমালার দক্ষিণে নর্মদা নদী বয়ে গেছে। পর্বতমালাটির মধ্যভাগের উত্তরে বিন্ধ্য মালভূমি অবস্থিত। এই মালভূমিতে মধ্য প্রদেশের রাজধানী ভোপাল এবং ইন্দোর শহর অবস্থিত।

ভারতের পর্বত
মধ্য প্রদেশের ভূগোল
ভারতের পর্বতমালা
প্রাচীন ভারতীয় পর্বত